b'\n_START_ARTICLE_\nSalomon Soldin\n_START_PARAGRAPH_\nSalomon Soldin (15. marts 1774 i K\xc3\xb8benhavn \xe2\x80\x93 27. november 1837 sammesteds) var en dansk boghandler, forl\xc3\xa6gger, redakt\xc3\xb8r, forfatter, avisudgiver og legatstifter (Soldins Stiftelse)._NEWLINE_F\xc3\xb8dt i en j\xc3\xb8disk familie i K\xc3\xb8benhavn, hvortil faderen Israel Isak Soldin, k\xc3\xb8bmand, og moderen Malka (f\xc3\xb8dt Isserl) var indvandret fra det h\xc3\xb8jtyske omr\xc3\xa5de._NEWLINE_Han var i nogle \xc3\xa5r partner i den boghandel som hans \xc3\xa6ldre bror, Abraham Soldin havde. Ud over Abraham havde Salomon 3 andre br\xc3\xb8dre og 4 s\xc3\xb8stre._NEWLINE_I 1808 overtog han udgivelsen af det af Johan Werfel grundlagte blad Nyeste Skilderie af Kj\xc3\xb8benhavn. Soldin bidrog selv med en stor del af indholdet, og det blev snart et af tidens f\xc3\xb8rende blade. Samtidens store personligheder s\xc3\xa5som Rasmus Nyerup, Knud Lyne Rahbek, Christian Molbech og N.F.S. Grundtvig skrev i bladet._NEWLINE_Soldin skrev b\xc3\xb8gerne Napoleon Buonopartes Regjeringshistorie (1815) , Exempelsamling til Veiledning for Enhver, der vil \xc3\xb8ve sig i dansk prosaisk Stiil (1816) og oversatte bogen J.J. Rousseau om Oprindelsen til Uligheden blandt Menneskene og dens Grundst\xc3\xb8tter, et kronet Priisskrift (1800)._NEWLINE_Desuden skrev og udgav han 1818-1819 bladet Humoristen._NEWLINE_Han var gift med Hanne Ruben (d\xc3\xb8d i K\xc3\xb8benhavn 15. november 1850)._NEWLINE_Soldin er begravet p\xc3\xa5 Mosaisk Nordre Begravelsesplads.'